Poštovani čitatelji,

 Uvažavajućiznačaj osnovnog strateškog interesa Bosne i Hercegovine i njenih građana, a koji se zasniva na potrebi ostvarivanja svih bitnih preduvjeta za što brži pristup Bosne i Hercegovine u Evropsku uniju i NATO savez, Pravni fakultet Univerziteta u Bihaću i Centar za društvena istraživanja Internacionalnog Burč univerziteta organiziraju II Međunarodnu naučnu konferenciju ''Bosna i Hercegovina i euroatlantske integracije – trenutni izazovi i perspektive''. Konferencijom se nastoji unaprijediti daljnji proces interdisciplinarnog i multidisciplinarnog istraživanja koja se tiču tekućih, kompleksnih i međusobno povezanih pravnih, političkih, kulturoloških i socio­ekonomskih procesa euroatlantskih integracija, da se analizirajući postojeće stanje ponude potencijalna rješenja i prijedlozi u vezi sa pristupanjem Bosne i Hercegovine euroatlantskim integracijama. Ova činjenica je utoliko značajnija ukoliko se posmatra u historijskoj perspektivi postratne obnove, tranzicije i pronalaženja evropskog puta u razvoju bosanskohercegovačkih odnosa.

 Da bi mogao ostvariti svoju misiju i ispuniti svoju viziju Pravni fakultet Univerziteta u Bihaću beskompromisno provodi politiku razvoja ne samo obrazovnog, nego i naučno-istraživačkog rada. U obje oblasti ostajemo dosljedni principima vrhunskog kvaliteta svih aktivnosti i transparentnosti njihovih rezultata.

 Zadovoljstvo nam je da na uvid naučnoj i stručnoj javnosti predstavimo drugo izdanje Zbornika radova II Međunarodne naučne konferencije ''Bosna i Hercegovina i euroatlantske integracije – trenutni izazovi i perspektive''. Zbornik sadrži referate Konferencije koji prezentiraju naučne poglede i rješenja u vezi sa pristupanjem Bosne i Hercegovine euroatlantskim integracijama. Naučno promišljanje budućnosti u razvoju jednog društva, a osobito bosanskohercegovačkog, kao društva u tranziciji, znači pokušaj situiranja odgovornosti nauke i naučnih institucija za utemeljenje procesa društvenog napretka i integracije Bosne i Hercegovine u euroatlantske integracije, kao simbol evropskog puta i prosperiteta.

 Zbornik radova je otvoren za sve kvalitetne radove i autore, i upravo njihovom zaslugom i doprinosom zadržao je ne samo kontinuitet u izlaženju, već i razinu kvalitete primjerenu jednom ovakvom Zborniku, potičući argumentiranu raspravu o svim pitanjima povezanim sa tematikom konferencije. Pozivamo Vas da nam se ubuduće pridružite i da nam dostavljate svoje radove, kako bi smo na najbolji mogući način doprinijeli razvoju naučne misli u Bosni i Hercegovini, a čitateljima osim znanja ponuditi i subjektivno zadovoljstvo čitanja.

 Na kraju, srdačno se zahvaljujemo svim dosadašnjim autorima radova, našim uvaženim recenzentima, Uredništvu Zbornika i svim drugim saradnicima koji su svojim predanim i odgovornim radom pomogli publikovanju novog broja Zbornika radova koji će, nadamo se opravdati svoju namjenu, i kod čitalaca biti prihvaćen.

 Veliko nam je zadovoljstvo vidjeti da konferencija postepeno iz godine u godinu prerasta u tradiciju našeg Fakulteta, zahvaljujući prvenstveno našem entuzijazmu i našoj upornosti. Naš primjer trebao bi da posluži kao uzor i drugim fakultetima, naročito u ovom vremenu kada su nam podsticaj na zajednička naučna istraživanja, bliže upoznavanje i zbližavanje potrebniji nego ikada.

**Prof. dr. Nevzet Veladžić**

*Dekan Pravnog fakulteta u Bihaću*